《次韵李彦渊夜闻鹤唳》
宋代·刘才邵

警露犹能动客情，淮淝况复杂风声。语多真似留华表，意远谁知在紫清。

正值月寒秋夜永，更当风静海潮平。故山蕙帐空来久，想共晓猿相对鸣。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。